Elprisen er den højeste i 7 år

Det kan godt betale sig at putte lidt ekstra i opvaskeren inden den sættes i gang. Eller at tørre underbukserne på stativ i stedet for at bruge tørretumbleren. I øjeblikket har vi nemlig de højeste elpriser i syv år, skriver finans.dk. Årsagen er en uheldig kombination af manglende blæst i sommerperioden til at drive vindmøllerne og manglende regn i Norge og Sverige til at drive vandkraftværkerne.

Fredag runder den rå elpris 51,9 øre inklusive moms for en kilowatt-time (kWh). Til sammenligning lå prisen sidste år på samme tid på bare 30,4 øre for en kilowatt-time. Det er en stigning på 70 procent. I det hele taget tegner 2018 til at ende med den højeste gennemsnitlige elpris siden 2011, hvor priserne toppede med 45,4 øre per kilowatt-time.

Den gennemsnitlige pris per kWh ligger i 2018 på 32,9 øre, viser markedstal fra den nordiske elbørs Nord Pool. I 2015 var prisen nede på bare 22,1 øre per kWh.

For en gennemsnitlig dansk husstand betyder den højere elpris en ekstraregning på 500 kroner – men der er nok et par af iNPUTs læsere, der har højere strømforbrug end gennemsnittet …

Elprisen er den højeste i 7 år