Apple vælger dansk design

Ikke alene har Apple valgt at bygge et kolossalt datacenter uden for Viborg, men en international iPad Pro-kampagne er skudt i gang med hjælp fra to danske kunstnere.

Nan Na Hvass og Sofie Hannibal, designerne bag Hvass&Hannibal, vandt en konkurrence, hvor Apple inviterede ni internationale illustratorer til at teste den nye Apple Pencil til iPad Pro. Og det blev altså Hvass&Hannibals to illustrationer, ‘Birds’ og ‘Landscape’, der nu pryder Apples kampagnemateriale og derfor kan ses i butiksvinduer verden over. Begge illustrationerne er naturligvis skabt med Apple Pencil i app’en Procreate.

Sådan ser Apples iPad Pro-kampagne med dansk islæt ud.

Sofie Hannibal og Nan Na Hvass tog afgang fra KADK (tidl. Danmarks Designskole) i 2012, og har samarbejdet med en lang række internationale virksomheder – fra ASOS og Adidas til Monki og Marimekko. Duoen har vundet flere priser, herunder den britiske YCN Award og en amerikansk Pixel Award, og deres illustrationer er blevet bragt i anerkendte internationale designmagasiner som Creative Review og Print Magazine. Se eksempler på kunstnernes hjemmeside hvasshannibal.dk.

Apple vælger dansk design